Diari Oficial de la Generalitat Valenciana


Sumari del DOGV 9448, del 13-10-2022 (2022/9270)

RESOLUCIÓ de 5 d'octubre de 2022, de la Sotssecretaria de Política Territorial, Obres Públiques i Mobilitat, per la qual s'estableixen les bases de la convocatòria de dos llocs de treball de direcció de programes per a la gestió dels fons europeus.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9448

Data del DOGV
:   13-10-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/9270


Data del document
:   05-10-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * concurs administratiu

RESOLUCIÓ de 5 d'octubre de 2022, de la Sotssecretaria de Política Territorial, Obres Públiques i Mobilitat, per la qual s'estableixen les bases de la convocatòria de dos llocs de treball de direcció de programes per a la gestió dels fons europeus. [2022/9270]  
El Govern d'Espanya, el 30 de desembre de 2020, aprovà el Reial Decret llei 36/2020, pel qual s'aproven mesures urgents per a la modernització de l'administració pública i per a l'execució del Pla de recuperació, transformació i resiliència, l'objectiu del qual és establir les disposicions generals precises per a facilitar la programació, pressupost, gestió i execució de les actuacions finançables amb fons europeus, especialment els provinents de l'Instrument Europeu de Recuperació Next Generation EU, aprovat el 21 de juliol de 2020 pel Consell d'Europa, per a impulsar la inversió pública i privada, així com ajudar a recuperar i reparar els danys de la crisi ocasionada per la pandèmia del SARS-CoV-2.  
Conseqüència directa de la publicació del Reial Decret llei 36/2020, el Consell aprovà l'1 d'abril de 2021 el Decret llei 6/2021, de mesures urgents en matèria econòmica/administrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, que recull un conjunt de mesures que tenen per objecte agilitar la tramitació de totes les inversions i actuacions a càrrec de la Generalitat que s'emmarquen en el Pla de Recuperació i Resiliència de Govern d'Espanya, en el capítol VI del qual, secció 7a, especifica les mesures en matèria de recursos humans en relació amb el règim especial de gestió de les actuacions incloses en el Pla de recuperació, transformació i resiliència, finançades per Next Generation EU (Mecanisme d'Europeu de Recuperació i Resiliència i pels fons REACT-EU, per a fer costat a la recuperació després de la crisi de la Covid-19).  
L'article 28 del Decret llei 6/2021 recull la possibilitat de nomenament d'un director o directora de programa, en l'àmbit exclusiu de la gestió de projectes finançables amb fons europeus lligats a l'execució del Pla de Recuperació de la Generalitat, al qual resultarà d'aplicació el règim previst en la normativa bàsica estatal i en aquest Decret llei, sense subjecció a la regulació de la figura del directiu públic professional continguda amb caràcter general en la llei reguladora de la funció pública valenciana.  
A més, indica que la selecció del personal per a l'ocupació dels llocs de direcció de programes per a la gestió de fons europeus se subjectarà als principis de mèrit i capacitat, així com a criteris d'idoneïtat, i es durà a terme mitjançant procediments que garantisquen la publicitat i la concurrència. Al seu torn, per a la designació d'aquest personal es tindran en compte els coneixements especialitzats en la gestió de fons europeus, l'experiència professional en funcions directives, així com l'acreditació de competències sobre coordinació d'equips de treball, a més dels coneixements específics corresponents a les matèries objecte del programa.  
El personal de direcció de programes vinculats a la gestió de fons europeus estarà subjecte a avaluació del compliment dels objectius assignats al programa, d'acord amb els criteris d'eficàcia, eficiència, responsabilitat per a la gestió i control dels resultats. En els termes que es determinen en els programes, aquest personal presentarà periòdicament, i almenys una vegada a l'any, la memòria sobre els resultats de la gestió i del grau de compliment dels objectius fixats. L'avaluació desfavorable del compliment dels objectius o resultats assignats al programa comportarà el cessament del personal de direcció de programes, sense dret a percebre indemnitzacions per cessament no previstes legalment.  
  
D'altra banda, el Decret 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència, especifica que les retribucions íntegres anuals dels llocs de direcció de programes podran arribar com a límit màxim a l'import de les establides per a les persones titulars de direccions generals del Consell en les respectives lleis de pressupostos anuals de la Generalitat, al llarg de la durada del seu contracte, que serà com a màxim de 4 anys. Aquestes retribucions es distribuiran en un 88 % fix i un 12 % variable, que es percebrà en funció del compliment d'objectius.  
A més, en el punt 3r del seu article únic, assenyala que cada conselleria podrà nomenar un director o directora de programa; si bé el punt 6é del citat article preveu que per causes degudament justificades, vinculades a la competitivitat externa, la complexitat tècnica del programa o l'especial qualificació requerida, el Consell podrà autoritzar l'augment del nombre de llocs de direcció de programes en les conselleries.  
  
Així, per Acord del Consell del dia 11 de febrer de 2022, s'autoritza la creació d'un segon lloc de direcció de programes vinculats al Pla de recuperació, transformació i resiliència en aquesta Conselleria de Política Territorial, Obres Públiques i Mobilitat.  
Vist el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic.  
  
Vist que, amb data 5 de novembre de 2021, es va aprovar l'Acord de la Conferència Nacional de Transports pel qual es fixen els criteris de distribució territorial de crèdits pressupostaris dels exercicis 2021 i 2022, així com la distribució dels corresponents a l'exercici de 2021, per al finançament d'actuacions d'inversió en el marc dels Components 1 «Pla de xoc de mobilitat sostenible, segura i connectada en entorns urbans i metropolitans» i 6 «Mobilitat sostenible, segura i connectada» del Pla de recuperació, transformació i resiliència.  
  
Vist que aquest acord suposa, des d'aqueix moment, un increment de la gestió de recursos econòmics, donades les competències assignades a la Conselleria de Política Territorial, Obres Públiques i Mobilitat en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (modificat pel Decret 168/2020, de 30 d'octubre, i pel Decret 184/2020, de 13 de novembre); i en el Decret 177/2020, de 30 d'octubre, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat.  
  
Vistes les exigències de gestió àgil i els terminis establits en el Reial Decret llei 36/2020, de 30 de desembre pel qual s'aproven mesures urgents per a la modernització de l'administració pública i per a l'execució del Pla de recuperació, transformació i resiliència, així com el Reglament (UE) 2021/241, del Parlament Europeu i del Consell, pel qual s'estableix el Mecanisme de Recuperació i Resiliència (MRR), publicat el 18 de febrer en el Diari Oficial de la Unió Europea i l'Instrument de Recuperació i Resiliència, aprovat per Reglament (UE) 2020/2094, del Consell, de 14 de desembre, on es regulaven els coneguts com a fons europeus Next Generation EU, resolc:  
  
  
Primer  
Convocar, per a ser proveïts, els llocs de treball que s'assenyalen en l'annex I de la present resolució.  
  
Segon  
Aprovar les bases que regiran la present convocatòria i que figuren en l'annex II.  
  
Contra la present resolució, que posa fi a la via administrativa, les persones interessades podran interposar un recurs contenciós administratiu davant el jutjat contenciós administratiu corresponent, en el termini de dos mesos comptats des de l'endemà de la recepció de la notificació. Així mateix, es podrà interposar un recurs potestatiu de reposició, en el termini d'un mes des de l'endemà de la notificació, davant el mateix òrgan que ha dictat la resolució. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades puguen exercitar, si convé, qualsevol altre que estimen escaient.  
  
València, 5 d'octubre de 2022.- El sotssecretari de la Conselleria de Política Territorial, Obres Públiques i Mobilitat: Rafael Francisco Briet Seguí.  
ANNEX I  
Descripció de les places convocades  
  
1. Llocs.  
Direcció de programes per a la gestió de fons europeus en la Conselleria de Política Territorial, Obres Públiques i Mobilitat.  
  
2. Nombre de llocs: 2  
  
3. Tipus de contracte.  
Contracte d'Alta Direcció regulat pel Reial decret 1.382/1985, d'1 d'agost.  
  
4. Durada del contracte.  
Tres anys ampliables en 12 mesos, segons el que es preveu en el Decret llei 6/2021, d'1 d'abril, del Consell, de mesures urgents en matèria econòmica/administrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
  
5. Funcions dels llocs de treball.  
Les direccions de programes per a la gestió de fons europeus, sense perjudici de les competències pròpies de la persona titular de la Conselleria, tindran com a funció principal coordinar la tramitació dels fons assignats propis o externs en el marc de les polítiques de recuperació, així com totes aquelles tasques relacionades amb la gestió dels fons.  
  
En la gestió del programa li correspondran les funcions següents, en coordinació amb el cap del Servei de planificació i suport tècnic de Finançament Europeu.  
- Programar i dissenyar les actuacions a realitzar per a la consecució dels objectius estratègics que establisca la Conselleria de Política Territorial, Obres Públiques i Mobilitat.  
- Assessorar, si fa el cas, en el procés de selecció del personal assignat a la Conselleria de Política Territorial, Obres Públiques i Mobilitat per a la gestió de fons europeus.  
- Fixar objectius concrets per al programa assignat conforme als objectius estratègics que establisca la Conselleria de Política Territorial, Obres Públiques i Mobilitat.  
- Planificar el programa des de l'inici fins a la seua finalització en tots els seus extrems i processos establits en les normes de referència per a la gestió dels fons.  
- Iniciar, dirigir l'execució dels programes i controlar el seu adequat compliment.  
- Supervisar al personal assignat per a la gestió de fons europeus, incloent-hi les atribucions relatives a l'adscripció a les tasques i formació del personal.  
- Coordinar i col·laborar amb els centres gestors i directius de la Conselleria de Política Territorial, Obres Públiques i Mobilitat, i organismes i empreses dependents, en el desenvolupament del programa.  
- Col·laborar amb la Sotssecretaria en relació amb l'elaboració d'instruccions.  
- Informar els òrgans superiors i directius sobre el progrés i l'execució del programa, emetent quants informes detallats resulten necessaris.  
  
- Elaborar i presentar una memòria sobre el resultat de la gestió i del grau de compliment dels objectius fixats.  
- Aquelles altres funcions que li siguen assignades per estar determinades en normes referides a la gestió de fons propis de les convocatòries.  
  
6. Característiques dels llocs.  
6.1. Els llocs de treball es vinculen a la gestió de fons europeus, conforme al que es preveu en el Decret llei 6/2021, d'1 d'abril, del Consell, de mesures urgents en matèria econòmica/administrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
6.2. Els llocs depenen de la Sotssecretaria.  
6.3. Els llocs de treball es localitzen a València.  
6.4. La jornada laboral, permisos i vacances seran les establides en el contracte.  
  
7. Règim d'incompatibilitat.  
Les persones que ocupen els llocs de direcció de programes tindran dedicació exclusiva en la seua funció que serà incompatible amb l'exercici de qualsevol professió retribuïda, llevat que s'autoritze expressament en el marc de la normativa d'incompatibilitats, que segons el que es disposa en l'article 28 del Decret llei 6/2021, de mesures urgents en matèria econòmica/administrativa per a l'execució d'actuacions finançades per instruments europeus, per a donar suport a la recuperació de la crisi conseqüència de la Covid-19, és l'establit per als alts càrrecs de l'administració de la Generalitat, sense que això supose la consideració d'alt càrrec.  
  
8. Objectius exigits a la direcció del programa.  
Les persones titulars de les direccions de programa objecte d'aquesta convocatòria hauran de complir els objectius temporals que s'establisquen en el contracte d'alta direcció, que es formalitzarà una vegada conclòs el procediment per a la seua selecció.  
  
9. Avaluació, desenvolupament de les funcions i retribucions.  
9.1. Les persones titulars de les direccions de programa se sotmetran a una avaluació semestral en relació amb els objectius temporals intermedis i finals fixats per la Sotssecretaria de la Conselleria de Política Territorial, Obres Públiques i Mobilitat.  
A més, hauran de presentar anualment una memòria sobre els resultats de gestió i grau de compliment d'objectius fixats. Aquesta memòria serà avaluada per la Sotssecretaria de la Conselleria de Política Territorial, Obres Públiques i Mobilitat.  
9.2. Les persones titulars de les direccions de programa tindran una jornada laboral de 40 hores setmanals de treball efectiu de mitjana en còmput anual. Per raó de les seues funcions, tindran obligació de prestar serveis en una altra jornada quan la celebració de reunions i altres activitats relacionades amb les responsabilitats inherents al lloc així ho demanden, o quan la seua dinàmica pròpia requerisca una jornada diferent o superior a l'ordinària. Pels serveis prestats que excedisquen de l'horari normal d'oficina no percebran cap retribució per cap concepte.  
  
Tindran dret a gaudir de vint-i-dos dies hàbils de vacances retribuïts amb caràcter anual o, si fa el cas, a la corresponent part proporcional pel temps de prestació de serveis.  
9.3. Les retribucions de les persones que ocupen els llocs de direcció de programa es regiran pel que es disposa en el Decret 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència, és a dir, percebran les retribucions íntegres anuals establides per a les persones titulars de direccions generals del Consell, en les respectives lleis de pressupostos anuals de la Generalitat.  
  
No obstant això, les retribucions es distribuiran en un 88 % fix i un 12 % variable, que es percebrà en funció del compliment d'objectius.  
  
  
  
ANNEX II  
Bases de la convocatòria  
  
Primera. Requisits de participació  
Les persones candidates hauran de reunir, en el dia de la finalització del termini de presentació de sol·licituds i mantindre fins al moment de la formalització del contracte de treball, els requisits següents, tal com es recullen en el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic:  
- Tindre la nacionalitat espanyola o ser nacional d'algun dels estats membres de la Unió Europea, o una nacionalitat inclosa en l'àmbit d'aplicació dels tractats internacionals celebrats per la Unió Europea i ratificats per Espanya en els quals siga aplicable la lliure circulació de persones que treballen. Així com les persones treballadores que, tot i no estar incloses en les previsions anteriors, es troben amb residència legal a Espanya.  
- Estar en possessió d'un títol superior universitari o en condicions d'obtindre'l en la data de finalització del termini de presentació de les sol·licituds. Els estudis universitaris hauran de correspondre a titulacions oficialment reconegudes pel Ministeri d'Educació i Formació Professional. Les persones aspirants amb titulacions obtingudes a l'estranger hauran d'acreditar que estan en possessió de la corresponent convalidació o de la credencial que acredite, si escau, l'homologació. Aquest requisit no serà aplicable a persones aspirants que hagueren obtingut el reconeixement de la seua qualificació professional, en l'àmbit de les professions regulades, a l'empara de les disposicions del dret comunitari.  
  
- Tindre complits els díhuit anys i no excedir, si fa el cas, de l'edat màxima de jubilació forçosa.  
- Posseir capacitat funcional per a l'acompliment de les tasques.  
- No haver sigut separades mitjançant expedient disciplinari del servei de qualsevol de les administracions públiques i organismes públics vinculats o dependents d'aquestes o dels organismes constitucionals o estatutaris de les comunitats autònomes, ni trobar-se en situació d'inhabilitació absoluta o especial per a ocupacions o càrrecs públics per resolució judicial ferma.  
- No haver sigut condemnada en els cinc últims anys en virtut de sentència ferma en processos judicials de qualsevol índole relatius a reclamacions en matèria econòmica i/o financera. Aquest requisit s'acreditarà mitjançant l'aportació per la persona candidata de declaració responsable sobre aquest tema degudament signada.  
- En el cas de ser nacional d'un altre estat, no trobar-se inhabilitada o en situació equivalent, ni haver-se sotmés a sanció disciplinària o equivalent que impedisca en el seu estat, en els mateixos termes, l'accés a l'ocupació pública.  
  
Segona. Mèrits d'adjudicació  
El procés selectiu es realitzarà mitjançant el sistema de valoració conjunta i global del curriculum vitae atés el criteri de mèrit, capacitat i idoneïtat, així com als coneixements especialitzats que s'aporten i a l'entrevista que es realitze.  
Els mèrits objectius i raonats que es consideraran per a decidir l'adjudicació dels llocs de treball convocats, són els següents:  
- Que la titulació acadèmica indicada com a requisit siga, preferiblement, alguna de les següents:  
- Administració i Direcció d'Empreses  
- Dret  
- Gestió i Administració Pública  
- Economia  
- Enginyeria Superior o Tècnica  
- Màster universitari o altres estudis de postgrau realitzats en centres de prestigi, així com cursos de perfeccionament, preferiblement en matèries relacionades amb la Unió Europea.  
- Disposar de coneixements especialitzats i experiència en la gestió de fons europeus.  
- Disposar d'experiència en l'acompliment de llocs de direcció o assessorament en l'àmbit econòmic/financer i pressupostari d'una empresa o entitat de reconegut prestigi i solvència.  
- L'experiència en llocs de responsabilitat directiva o consultoria en les àrees de gestió financera i pressupostària i comptabilitat.  
- L'experiència en llocs de responsabilitat directiva o consultoria en les àrees de licitacions i contractacions públiques.  
- L'experiència professional en la gestió de recursos humans i/o coordinació, implantació i seguiment de projectes amb equips.  
- L'experiència professional en consultoria i auditoria econòmica/financera relacionada amb fons europeus.  
- L'experiència professional en llocs de responsabilitat directiva en empreses, institucions i organismes de l'àmbit de la convocatòria o del sector públic en l'àrea econòmica/administrativa.  
- Coneixements d'anglés amb un nivell mínim B2, així com coneixements de francés i/o alemany, que en tot cas s'acreditaran mitjançant títols oficials amb referència al Marc europeu comú de referència per a les Llengües.  
- Capacitat d'integració en l'estructura organitzativa de la Conselleria de Política Territorial, Obres Públiques i Mobilitat.  
  
Tercera. Sol·licituds de participació  
1. La sol·licitud es presentarà de manera telemàtica en la seu electrònica de la Generalitat Valenciana, en l'adreça següent, mitjançant el model normalitzat disponible en aquesta:  
https://sede.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=83773  
2. Els documents que s'annexen al tràmit telemàtic hauran d'anar signats electrònicament, per les persones que escaiga, segons el tipus de document.  
Per a accedir de manera telemàtica al procediment, la persona sol·licitant haurà de disposar de signatura electrònica avançada admesa per la seu electrònica de la Generalitat (https://sede.gva.es/es/sede\_certificados). En cas de no disposar de signatura electrònica avançada, s'haurà d'actuar mitjançant un representant que sí que en dispose, el qual acreditarà degudament la representació atorgada.  
3. El termini per a la presentació de sol·licituds serà de cinc dies hàbils i s'iniciarà el dia hàbil següent a la publicació d'aquesta resolució en el Diari Oficial de la Generalitat Valenciana.  
  
Quarta. Documentació que ha d'acompanyar a la sol·licitud  
1. Junt amb la sol·licitud, s'aportarà la següent documentació:  
a) Curriculum vitae detallat, redactat en castellà o valencià, en el qual hauran d'especificar-se les dates concretes d'inici i fi de cada experiència professional, així com les funcions realitzades.  
b) Documentació acreditativa del títol oficial exigit o fotocòpia del document de sol·licitud d'aquest. En el cas de titulacions obtingudes a l'estranger haurà de presentar-se la credencial de la seua homologació.  
c) Informe de vida laboral actualitzat. En cas que no puga facilitar-se l'Informe de vida laboral, podran admetre's altres documents que justifiquen l'experiència aportada (certificats d'empresa, contractes, nòmines, etc.).  
d) Documentació acreditativa dels títols i diplomes dels cursos que esmenten en la seua candidatura, o certificats d'aquests, amb indicació de nombre d'hores lectives.  
  
e) Experiència professional. A l'efecte de comprovació de l'experiència laboral requerida haurà d'especificar-se, de la forma més detallada possible, l'activitat realitzada així com el període o períodes continuats en què aquella es va desenvolupar, aportant per a això còpia dels documents que la persona interessada considere oportú per a acreditar l'experiència requerida en la convocatòria (contractes, certificats d'empresa, etc.), o altres documents on conste l'experiència exigida.  
  
f) Les persones aspirants amb discapacitat amb un grau de minusvalidesa igual o superior al 33 %, hauran d'indicar-ho en la seua sol·licitud, adjuntant documentació acreditativa.  
La documentació aportada que no siga original no serà retornada.  
2. No seran tinguts en compte per a la valoració de les candidatures aquells mèrits al·legats que no s'hagen acreditat degudament.  
3. Les esmenes o les aportacions documentals posteriors a la presentació de la sol·licitud hauran de realitzar-se a través de l'adreça electrònica següent:  
https://sede.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=83757  
4. L'òrgan responsable de la selecció podrà sol·licitar, en qualsevol moment del procés de selecció, l'acreditació de totes les dades que hagen sigut exposats en la sol·licitud referent a experiència professional anterior o qualsevol altre que estime oportú i que hagen sigut o vagen a ser valorats.  
5. No posseir els requisits exigits en les bases de la convocatòria suposarà l'exclusió de la persona candidata.  
  
Cinquena. Òrgan de selecció  
L'òrgan de selecció estarà constituït per:  
- El titular de la Sotssecretaria de la Conselleria de Política Territorial, Obres Públiques i Mobilitat o persona en qui delegue, que actuarà com a president.  
- El titular de la Secretaria Autonòmica d'Obres Públiques, Transports i Mobilitat Sostenible o persona en qui delegue.  
- Una persona designada pel Gabinet Tècnic.  
- Una persona del Servei de Personal de la Conselleria de Política Territorial, Obres Públiques i Mobilitat, que actuarà com a secretària.  
  
  
  
  
Sisena. Comprovació del compliment dels requisits de participació.  
  
Finalitzat el termini de presentació de sol·licituds, l'òrgan de selecció analitzarà les candidatures presentades per a determinar les persones admeses i excloses per a participar en el procés selectiu, en funció del compliment dels requisits establits en el perfil del lloc al qual opten.  
  
Les persones aspirants excloses expressament, així com els qui pogueren no figurar en la llista provisional, disposaran d'un termini de deu dies hàbils comptats a partir de l'endemà de la publicació, per a esmenar el defecte que haja motivat la seua exclusió o no inclusió expressa.  
Transcorregut el termini d'esmena, es publicarà la llista definitiva de persones aspirants admeses i excloses del procés selectiu.  
Tant el llistat provisional com el definitiu de persones admeses i excloses, així com la data de realització de l'entrevista, seran publicats en la seu de la Generalitat:  
https://sede.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=83654  
i en la pàgina web de la Conselleria de Política Territorial, Obres Públiques i Mobilitat.  
  
Setena. Desenvolupament del procés de selecció  
1. El procés selectiu es desenvoluparà de la forma següent:  
1.1. Fase de valoració de mèrits i curricular.  
Es realitzarà per part de l'òrgan de selecció una valoració de mèrits i curricular, de manera global i conjunta, de la candidatura presentada per cada aspirant, atesa l'experiència i mèrits, tant professionals com acadèmics que hagen acreditat les persones aspirants segons la seua adequació al perfil del lloc.  
Una vegada que s'haja procedit a la valoració de l'experiència i mèrits al·legats, l'òrgan de selecció convocar a l'entrevista les persones candidates que es considere que poden optar a ocupar algun dels llocs oferits.  
El llistat de persones candidates que passen a la fase d'entrevista i la seua data es publicarà en la seu de la Generalitat:  
https://sede.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=83589  
i en la pàgina de la Conselleria de Política Territorial, Obres Públiques i Mobilitat.  
1.2. Fase d'entrevista.  
L'entrevista serà realitzada amb la presència de tots els components de l'òrgan de selecció, que comprovarà, valorarà i determinarà els aspectes següents en relació amb les funcions del lloc a exercir:  
  
a) L'adequació dels coneixements, experiència i altres requisits exigits.  
b) La competència, aptitud, habilitats i capacitats: directives, organitzatives, analítiques, de gestió d'equips humans i de comunicació.  
  
c) L'adequació del perfil de l'aspirant al lloc a cobrir.  
d) L'interés de la persona candidata per a integrar-se en l'organització i en l'acompliment de la plaça convocada.  
Les persones candidates convocades per a la realització de l'entrevista hauran d'exhibir davant l'òrgan de selecció el corresponent document acreditatiu de la seua identitat (document nacional d'identitat, passaport o targeta de resident).  
L'òrgan de selecció adoptarà aquelles mesures que siguen necessàries per a permetre que totes les persones aspirants als llocs convocats puguen realitzar les entrevistes amb les mateixes oportunitats.  
2. Qualsevol informació o incidència relativa al procés de selecció es publicarà en la seu de la Generalitat:  
https://sede.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=83862  
i en la pàgina web de la Conselleria de Política Territorial, Obres Públiques i Mobilitat.  
  
Vuitena. Resolució de la convocatòria  
Finalitzat el procés selectiu, l'òrgan de selecció elevarà a la persona titular de la Conselleria de Política Territorial, Obres Públiques i Mobilitat, per a la seua resolució, mitjançant informe motivat, la proposta de les candidatures seleccionades per a l'acompliment de cada lloc de treball.  
La resolució haurà d'expressar l'exposició circumstanciada i justificada dels mèrits que segons la convocatòria han sigut considerats prioritaris per a elegir a una persona candidata sobre les altres aspirants, amb referència expressa als coneixements, experiència, habilitats o aptituds determinants d'aquella.  
L'òrgan de selecció també podrà elevar a la consideració de la persona titular de la Conselleria, per a la seua aprovació, la declaració de deserta, total o parcial, de la convocatòria, si considera que, després de la finalització de qualsevol de les fases del sistema o procés de selecció, cap persona candidata no reuneix el perfil idoni per a la cobertura d'un o dels dos llocs.  
La resolució d'adjudicació dels llocs, així com, si fa el cas, la que declare desert el procés selectiu, es publicaran en la seu de la Generalitat:  
https://sede.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=83932  
i en la pàgina web de la Conselleria de Política Territorial, Obres Públiques i Mobilitat.  
  
Novena. Justificació i adjudicació  
Les persones candidates seleccionades seran convocades per a oferir-los el lloc i informar-los de les condicions laborals. Abans de la formalització del contracte la persona seleccionada haurà de presentar, en el termini màxim de deu dies hàbils des de la seua designació, els documents següents:  
a) Declaració jurada o promesa de no haver sigut separat mitjançant expedient disciplinari del servei de qualsevol de les administracions públiques, ni haver sigut revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni trobar-se incursa en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre estat hauran de presentar, a més de la declaració relativa a l'Estat espanyol, declaració jurada o promesa de no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu estat, en els mateixos termes l'accés a l'ocupació pública.  
En cas de personal laboral, declaració jurada de no trobar-se inhabilitat per sentència ferma o a conseqüència d'haver sigut acomiadat disciplinàriament de manera escaient, per a exercir funcions similars a les pròpies de la categoria professional a la qual es pretén accedir.  
  
b) Declaració de no trobar-se exercint cap altra activitat pública o privada que poguera requerir autorització o reconeixement previ de compatibilitat.  
c) Declaració responsable de no haver sigut condemnada en els últims cinc anys en virtut de sentència ferma en processos judicials de qualsevol ordre relatius a reclamacions en matèria econòmica i/o financera.  
d) Documents originals de les fotocòpies aportades al llarg del procés de selecció per al seu acarament.  
En el cas que la persona seleccionada no presente, en el termini màxim establit de deu dies hàbils, la documentació citada en aquesta base, sempre que aquesta circumstància no s'haja produït per causes absolutament alienes a la seua voluntat, l'òrgan de selecció presentarà a la persona titular de la Conselleria la proposta d'adjudicació de la plaça a la persona candidata finalista següent més qualificada, segons el que s'estableix en la base vuitena d'aquesta convocatòria, i a partir d'aqueix moment se seguiran els tràmits establits en aquest apartat.  
En cas de renúncia expressa de la persona seleccionada, l'òrgan de selecció actuarà d'igual manera.  
Finalment s'hi haurà d'aportar certificat mèdic, acreditatiu que la persona seleccionada no pateix malaltia o limitació física o psíquica incompatible amb l'acompliment del lloc de treball.  
  
Deu. Règim de contractació i formalització del contracte  
La incorporació als llocs de treball s'efectuarà dins dels 15 dies hàbils següents al requeriment formal per part de la Conselleria de Política Territorial, Obres Públiques i Mobilitat.  
Les persones candidates seleccionades per a cobrir les places de direcció de programes que es convoquen, conforme al que s'estableix per l'article 13.4 del text refós de la Llei de l'estatut bàsic de l'empleat públic, per reunir la condició de personal laboral, estaran sotmesos a la relació laboral de caràcter especial d'Alta Direcció, subscrivint en conseqüència un contracte de treball dels regulats en el Reial decret 1.382/1985, d'1 d'agost, pel qual es regula la relació laboral de caràcter especial del personal d'alta direcció.  
El règim retributiu del lloc serà l'establit en el Decret 121/2021, dins dels límits fixats pels òrgans competents de la Generalitat Valenciana.  
  
Onze. Extinció del nomenament/contractació  
El nomenament de cadascuna de les persones designades com a director o directora de programa s'extingirà per les causes següents:  
1. Transcurs del termini per al qual va ser nomenada.  
2. Per mutu acord de les parts.  
3. Per desistiment acordat per la persona titular de la conselleria, amb un preavís de quinze dies, quan concórrega algun dels motius següents:  
a) Avaluació negativa de l'acompliment associada a l'incompliment dels objectius o resultats assignats al programa.  
b) Pèrdua de confiança que, entre altres motius, podrà deure's a les dificultats en la integració amb la resta del personal directiu i la seua alineació amb els objectius estratègics del departament.  
c) No necessitat sobrevinguda, si fa el cas, de l'existència de més d'un directiu.  
4. Per renúncia de la persona contractada.  
5. Per qualsevol altra causa prevista en el Reial decret 1.382/1985 i altra normativa de general aplicació.  
  
Dotze. Protecció de dades  
1. La presentació de sol·licituds de participació en el present procés selectiu comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. La informació relativa al tractament de les dades de caràcter personal es troba disponible en el Registre d'Activitats de Tractament, publicat en la pàgina web de la conselleria competent en matèria de política territorial, obres públiques i mobilitat. En concret, la informació bàsica del tractament és la següent:  
Nom del tractament: Gestió de recursos humans.  
Identitat del responsable del tractament: Persona titular de la Sotssecretaria de la Conselleria competent en matèria de política territorial, obres públiques i mobilitat.  
Finalitat del tractament: Gestió d'expedients de personal i de registres de personal, inclosos expedients disciplinaris, accidents de treball i baixes per incapacitat temporal del personal de la conselleria.  
Exercici del dret: Pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica de conformitat amb el que preveu l'enllaç següent:  
http://www.gva.es/es/proc19970  
Reclamacions: Sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades, si considera que el tractament de dades personals que el concerneixen infringeix la normativa en matèria de protecció de dades.  
Pot obtindre informació més detallada en el següent enllaç:  
http://politicaterritorial.gva.es/es/proteccio-de-dades  
  
Tretze. Transparència  
1. Al present procés selectiu li serà aplicable el que es disposa en la Llei 19/2013, de 9 de desembre, de transparència, accés a la informació pública i bon govern; i en la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
2. Al personal contractat li serà aplicable la normativa vigent en matèria de bon govern i, en particular, el que es disposa en la citada Llei 1/2022, de 13 d'abril, i en el Decret 56/2016 del Consell, de 6 de maig, pel qual s'aprova el codi de bon govern de la Generalitat.